**Informatīvais ziņojums**

 **par informācijas nodrošināšanu starptautiskajām finanšu institūcijām par Covid-19 infekcijas izplatības ierobežošanas un tās radīto seku pārvarēšanas pasākumu īstenošanu**

Lai nodrošinātu nepieciešamos finanšu resursus Covid-19 infekcijas izplatības ierobežošanai un tās radīto seku pārvarēšanai, ir veikti un tiek izvērtēti aizņemšanās darījumi gan finanšu tirgos, gan no starptautiskajām finanšu institūcijām, kā piemēram, Ziemeļu Investīciju bankas, Eiropas Investīciju bankas un Eiropas Padomes Attīstības bankas, vai arī izmantojot Eiropas Komisijas finanšu instrumentus.

 Covid-19 infekcijas izplatības seku pārvarēšanas likuma 28.pantā noteikts, ka saistībā ar Covid-19 finanšu ministrs ir tiesīgs valsts vārdā ņemt aizņēmumus nepieciešamajā apmērā, izraudzīties aizņēmumu instrumentus un nosacījumus, tajā pašā laikā starptautiskās finanšu institūcijas aizdevumu līgumos paredz aizņēmēja pienākumu nodrošināt tām detalizētāku informāciju par īstenoto un/vai plānoto Covid-19 pasākumu īstenošanas progresu un sasniegtajiem rezultātiem, kas atsevišķos gadījumos pārsniedz finanšu ministra atbildības jomas. Tā kā aizņēmumu lietas uz finanšu ministra pilnvarojuma pamata organizē Valsts kase, informatīvais ziņojums sagatavots, lai noteiktu Finanšu ministrijas (Valsts kases) sadarbību ar nozaru ministrijām detalizētākas informācijas nodrošināšanā aizdevējiem – starptautiskajām finanšu institūcijām un Eiropas Komisijai, par atsevišķiem Covid-19 infekcijas izplatības ierobežošanas un tās radīto seku pārvarēšanas pasākumiem.

Katrai starptautiskajai finanšu institūcijai ir savs darbības mandāts, nosacījumi un procedūras attiecībā uz aizdoto līdzekļu izmantošanu, tāpēc arī aizņēmumu līgumos paredzētās pārskatu veidlapas par Covid-19 infekcijas ierobežošanas un tās radīto seku pārvarēšanas pasākumiem, to īstenošanas progresu atšķiras. Tas nozīmē, ka kādas nozaru ministrijas kompetencē būtu aizpildīt vienu, citai divas vai trīs pārskatu veidlapas.

Ar Covid-19 saistīto pasākumu, par kuriem līdz šim lēmis Ministru kabinets un kuri vienlaicīgi atbilst starptautisko finanšu institūciju aizdevumu līgumu nosacījumiem, ietvars ir plašs, t.i. sākot no medicīnas precēm, iekārtām, individuālās aizsardzības un dezinfekcijas līdzekļiem, medikamentiem, infrastruktūras uzlabošanas darbiem ārstniecības pakalpojumu nodrošināšanai, atbalstu ārstniecības personām un iesaistītajiem darbiniekiem, līdz atbalstam izglītības iestādēm attālinātā mācību procesa nodrošināšanai, atbalstam kultūras darbiniekiem, maznodrošinātām ģimenēm, ģimenēm ar bērniem, komunikācijas pasākumiem sabiedrības informēšanai un citiem ar Covid-19 saistītiem pasākumiem.

Pārskatu starptautiskajām finanšu institūcijām veidlapas par pasākumiem Covid-19 ierobežošanas ietvaros paredz norādīt ne tikai pasākumus un to īstenošanai izlietotos līdzekļus kopā, bet arī detalizētāku informāciju par sasniegtajiem rezultatīvajiem rādītājiem, piemēram, unikālo atbalstu saņēmušo uzņēmumu skaitu, unikālo piemaksu/pabalstu saņēmušo personu skaitu, iegādāto plaušu ventilēšanas iekārtu skaitu, individuālo aizsardzības un dezinfekcijas līdzekļu apjomu, transportēšanas un uzglabāšanas izmaksas, izpētes darbus jaunu metožu, medikamentu pielietošanā un ieguldījumu uzņēmumu kapitālā apjoms, lai mazinātu Covid-19 radītas sekas u.c. Tāpat pārskatu veidlapās jāiekļauj arī īss pasākuma apraksts, jānorāda atsauce uz juridisko pamatojumu, pasākumu ieviešanas laiks un informācija, vai konkrētais pasākums tiek līdzfinansēts no citiem ES finanšu instrumentiem (piem. ES struktūrfondiem), atsevišķos gadījumos jānorāda arī piemērotā iepirkuma procedūra.

Izvērtējot iepriekš minēto secināms, ka par līdz šim apstiprināto Covid-19 infekcijas ierobežošanas un tās radīto seku pārvarēšanas pasākumu īstenošanu atbildīgās nozaru ministrijas, uz kurām varētu attiekties starptautisko finanšu institūciju un Eiropas Komisijas aizdevumu līgumu informācijas nodrošināšanas nosacījumi, attiecīgi par ko Finanšu ministrijai (Valsts kasei) būtu nepieciešama papildu informācija, ir Veselības ministrija, Labklājības ministrija, Izglītības un zinātnes ministrija, Aizsardzības ministrija, Kultūras ministrija, Iekšlietu ministriju, Ekonomikas ministrija, Tieslietu ministrija un Satiksmes ministrija.

 Papildus iepriekš norādītajam, starptautisko finanšu institūciju aizdevumu līgumu nosacījumi paredz iespēju tām iepazīties ar atbilstošo Covid-19 infekcijas ierobežošanas un tās radīto seku pārvarēšanas pasākumu īstenošanas faktisko situāciju, klātienē apsekojot iegādātās iekārtas vai izveidoto/uzlaboto infrastruktūru u.c., piemēram, organizējot iepriekš saskaņotas starptautisko finanšu institūciju pārstāvju vizītes vai audita pārbaudes pie izdevumu veicējiem.

Iepriekš minētā papildus informācija par nozaru ministriju kompetencē esošajiem Covid-19 infekcijas ierobežošanas un tās radīto seku pārvarēšanas pasākumiem iepriekš norādītajām nozaru ministrijām tiks pieprasīta pēc nepieciešamības un atkarībā no aizņēmuma līdzekļu apgūšanas intensitātes.

**Turpmākā rīcība.**

1. Pieņemt zināšanai iesniegto informatīvo ziņojumu.

2. Veselības ministrijai, Labklājības ministrijai, Izglītības un zinātnes ministrijai, Aizsardzības ministrijai, Kultūras ministrijai, Iekšlietu ministrijai, Ekonomikas ministrijai, Tieslietu ministrijai un Satiksmes ministrijai pēc Valsts kases pieprasījuma nodrošināt informāciju tālākai iesniegšanai starptautiskajām finanšu institūcijām un Eiropas Komisijai par pārskata periodā īstenoto ar Covid-19 infekcijas izplatības ierobežošanu un tās radīto seku pārvarēšanu saistīto pasākumu īstenošanas gaitu, finansējuma izlietojumu un sasniegtajiem rezultātiem.

3. Veselības ministrijai, Labklājības ministrijai, Izglītības un zinātnes ministrijai, Aizsardzības ministrijai, Kultūras ministrijai, Iekšlietu ministrijai, Ekonomikas ministrijai, Tieslietu ministrijai un Satiksmes ministrijai pēc Valsts kases pieprasījuma sniegt atbalstu papildus informācijas nodrošināšanā un nepieciešamības gadījumā arī piedalīties starptautisko finanšu institūciju un Eiropas Komisijas vizītēs, kā arī šo institūciju ierosinātajās audita pārbaudēs par pārskatos iekļautajiem Covid-19 infekcijas izplatības ierobežošanas un tās radīto seku pārvarēšanas pasākumiem.

Finanšu ministrs J. Reirs

Rudzītis 67094207

Gints.Rudzitis@kase.gov.lv